Vermiste baba gevind; man vas | Maroela Media
Vermiste baba gevind; man vas
'n Drie maande oue baba wat vermis geraak het nadat hy vermoedelik ontvoer is terwyl sy ma geslaap het, is Donderdag in 'n huis in Lamontville, suid van Durban, gevind.
Lt.kol. Thulani Zwane, woordvoerder van die polisie, het gesê die baba se gesondheid was nie goed nie en hy is in 'n hospitaal opgeneem.
Die baba het 2 Junie in Hibberdene vermis geraak. Volgens Zwane het die ma met haar seuntjie langs haar geslaap, maar toe sy wakker word, was die kind skoonveld.
Onderwyl die ma geslaap het, het vriende van die gesin, 'n man en 'n vrou, by die huis gekuier. Die polisie was daarna op soek na die man omdat hulle gemeen het hy kan hulle in hul soektog na die baba bystaan.
Zwane het gesê nadat die baba gevind is, het die polisie inligting opgevolg en 'n 21-jarige man in die V-gedeelte van Umlazi in hegtenis geneem. "Hy sal vandag in die Umzumbe-landdroshof op aanklag van ontvoering verskyn," het Zwane gesê.